Det skal være muligt at kende det samlede kalorieindhold, før man bestiller fastfood, lyder det i et nyt forslag.

Det er nok de færreste, der tænker over kalorieindholdet i den menu, de er ved at bestille på eksempelvis fastfoodkæden McDonalds.

Når man sætter sig til bords og skal til at pakke burgeren ud af papiret, bliver man mindet om det, da det er trykt på papiret. Men der er for sent - forbrugeren har truffet sit valg.

Det mener Forbrugerrådet Tænk, Diabetesforeningen, Hjerteforeningen og Kræftens Bekæmpelse, de foreslår derfor, at kalorieindholdet skal stå ud for maden på selve menutavlen.

Gode erfaringer fra Australien

Det kan måske virke lidt som en skræmmekampagne, der skal få folk til helt at droppe fastfood af dårlig samvittighed, når de bliver eksponeret for de tørre tal.

Men det er ikke formålet, forklarer klinisk diætist hos Diabetesforeningen Lisa Heidi Witt til TV 2.

- Intentionen er ikke, at folk skal lade være med at købe fastfood, men at de over tid vælger noget med et lavere kalorieindhold.

- Rent faktisk siger to ud af tre forbrugere, at de ønsker den her ordning. Det er ikke fordi, fastfood skal være forbudt, men du skal kunne tage et valg på et oplyst grundlag, og det kan man vel ikke være imod, siger hun.

Lisa Heidi Witt forklarer videre, at ordningen blandt andet er indført ved lov i nogle stater i Australien, og her er erfaringerne, at det virker.

- Der er effekten lige præcis, at forbrugerne er begyndt at vælge noget med et lavere kalorieindhold, så det virker på sigt, forklarer hun.

Foto: Shutterstock

Forbrugerne kan ikke gætte kalorieindholdet

En undersøgelse, som Forbrugerrådet Tænk har lavet i forbindelse med forslaget, viser, at det kan være svært at gennemskue, hvor mange kalorier der rent faktisk er i fastfoodprodukterne.

Mere end syv ud af ti skyder forbi, da de skulle gætte kalorieindholdet i en række produkter. De fleste troede, der var færre kalorier i produkterne, end hvad der var.

Undersøgelsen viser, at der er behov for ordningen, mener Lars Pram, der er direktør i Forbrugerrådet Tænk.

- Undersøgelsen peger på, at forbrugerne fejlvurderer kalorieindholdet. Derfor vil det give god mening at give de oplysninger klart og tydeligt.

- De fleste ved nok om forskellige former for fastfood er sunde eller usunde, men forbrugerne bør have bedre muligheder for at måle de forskellige alternativer op mod hinanden, siger han.

De fire organisationer har derfor lavet en række anbefalinger, som de nu håber, fastfoodkæderne vil samle op og anvende. Det lokale pizzaria eller lignende, hvor indholdet kan variere fra gang til gang og dermed også kalorieindholdet, er ikke tænkt med i ordningen.